ONS is almal vertroud met die gesprekke om braaivleisvure wat min of meer so lui: "Onthou jy die tyd toe jy 'n brood vir 50 sent kon koop? Of onthou jy die tyd (1994) toe brandstof R 1.74 'n liter was?" Ja, ons almal ken sulke onthou tye, veral as ons terugkyk op ons lewenspad. Soms is die herinneringe mooi en ander kere is dit asof die verlede by ons spook. Soms is ons herinneringe selektief en onthou ons net die pynlike dinge. Ons is geneig om die slegte te onthou, omdat dit 'n onuitwisbare invloed op ons lewens gehad het.
Heel dikwels is dit verkeerde besluite wat ons gemaak het, wat by ons bly spook. Ons vergeet van die kere toe ons op die grond neergegooi was, maar deur God se genade staande gehou is.
Die Bybel leer ons dat God ons dikwels met ompaaie lei om sodoende Sy doel met ons lewens te bereik.
Die Bybel roep ons op om die dinge te vergeet wat agter is en ons uit te strek na wat voor is, die oog gevestig op Jesus Christus, die Leidsman en Voleinder van ons geloof. (Hebreërs 12:1 en 2) Dit beteken om bewustelik, in gebed en bepeinsing, in God se teenwoordigheid te lewe. Wie so lewe, ontvang nuwe perspektief.
Dan sien ons, soos die bekende verhaaltjie dit het, die een ry voetspore waar God ons gedra het. Dan ontvang ons perspektief om te besef dat God selfs by die afdraaipaaie en teleurstellings van die lewe my hand gevat het.
Dan verknies ons ons nie oor die verlede nie, hoe pynlik dit ookal was. Ja, toe ek nie die bevordering gekry het nie, omdat God iets anders vir my beoog het; of die teleurstelling van 'n gebroke verhouding omgesit het in die pasmaat wat God aan my geskenk het. Ja, dan kan ek soos Paulus uitroep: "God laat alles ten goede meewerk vir die wat Hy liefhet." (Romeine 8:28)